หนุ่มเมืองคอนมาขนผักอยู่อุดรฯ เก็บเงินส่งให้แม่ โดนขโมยเกลี้ยง
สุดช้ำ หนุ่มเมืองคอน ขับสามล้อเครื่องรับจ้างส่งผักผลไม้อยู่ที่อุดรฯ เก็บออมเงินส่งให้ครอบครัว ถูกโจรย่องลักเกลี้ยง 6 พัน ครวญเดือนนี้ไม่มีส่งให้แม่เฒ่าเวลา 09.30 น. วันที่ 30 กรกฎาคม ร.ต.อ.ศักดา บุญก้อน รอง สว.(สอบสวน) สภ.เมืองอุดรธานี ได้รับแจ้งว่ามีเหตุลักทรัพย์ที่ห้องเช่าไม่มีเลขที่ ภายในซอยประทุมสำราญจิต เขตเทศบาลนครอุดรธานี จึงพร้อมด้วย ร.ต.อ.สมพร จันทร์ลอย รอง สว.สส.สภ.เมืองอุดรธานี นำกำลังรุดไปตรวจสอบที่เกิดเหตุเป็นห้องเช่าปูนชั้นเดียว พบ นายวุฒิภัทร คันพัด อายุ 41 ปี อยู่บ้านเลขที่ 200/1 ถนนราชดำเนิน ต.ในเมือง อ.เมือง จ.นครศรีธรรมราช ผู้เสียหายยืนรอให้การ และนำตรวจที่เกิดเหตุ บริเวณประตูไม้หลังห้องพัก ซึ่งเป็นจุดที่คนร้ายดึงประตูจนกลอนพังเสียหาย เข้ามาภายใน ลักเอาเงิน 6000 บาท ที่ใส่ไว้ในถุงพลาสติกเก็บไว้บนที่นอน หลบหนีนายวุฒิภัทร ให้การว่า ตนเดินทางมาหางานทำที่อุดรธานี ได้งานขับรถสามล้อรับส่งผักผลไม้อยู่ในตลาดเมืองทอง และได้มาเช่าห้องพักอยู่ที่นี่นานกว่า 1 ปีแล้ว เพราะว่าอยู่ใกล้ที่ทำงาน ไม่ชอบสุงสิงกับใคร เช้าก็ไปทำงาน เลิกมาก็กลับห้องนอน ที่ผ่านมาก็ไม่เคยมีการลักทรัพย์ ก่อนเกิดเหตุ หลังเลิกงาน ตนกลับมาบ้าน พบประตูหลังบ้านเปิดออก คิดว่าคงลืมปิดประตู จึงได้นอนพักผ่อน พอตื่นเช้าตนจะนำเงินที่เก็บไว้ 6000 บาท ไปฝากธนาคาร เพื่อเก็บสะสมไว้ส่งให้ครอบครัวและแม่ แต่ปรากฏว่าเงินหายไป คิดว่าเมื่อคืนนี้ประตูหลังบ้านเปิด จึงมาดูพบว่ากลอนประตูหลุด จึงแจ้งตำรวจเงินทั้งหมดเป็นน้ำพักน้ำแรง ที่สะสมแล้วเก็บไว้ในห้องเช่า พอสะสมไว้ถึง 5-6 พันบาท ก็จะนำไปฝากธนาคาร เพื่อส่งไปให้ครอบครัวและแม่ที่ จ.นครศรีธรรมราช เป็นประจำทุกเดือน แต่มาถูกคนร้ายย่องมาขโมยไป รู้สึกเสียใจมาก เพราะเงินที่ทำงานและเก็บส่งบ้านต้องเลี้ยงครอบครัวหลายชีวิต ต่อไปจะระมัดระวังให้มากกว่านี้ โดยจะเก็บไว้กับตัวเองทั้งนี้ ตำรวจสันนิษฐานว่า คนร้ายรู้ความเคลื่อนไหวผู้เสียหาย และรู้ว่าเก็บเงินไว้ที่ใด เพราะภายในห้องเช่าไม่มีร่องรอยรื้อค้น
สุดช้ำ หนุ่มเมืองคอน ขับสามล้อเครื่องรับจ้างส่งผักผลไม้อยู่ที่อุดรฯ เก็บออมเงินส่งให้ครอบครัว ถูกโจรย่องลักเกลี้ยง 6 พัน ครวญเดือนนี้ไม่มีส่งให้แม่เฒ่า 
งัดห้องขโมยเงิน,หาเงินส่งให้แม่,ข่าวอุดรธานี,ข่าวทั่วไป